CELEX: 32020D0392
Language: el
Date: 2020-03-05 00:00:00
Title: Απόφαση (ΕΕ) 2020/392 του Συμβουλίου της 5ης Μαρτίου 2020 σχετικά με τη σύναψη συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας και του πρωτόκολλου εφαρμογής της εν λόγω συμφωνίας σύμπραξης

11.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/1
               
            
         ΑΠΟΦΑΣΗ (ΕΕ) 2020/392 ΤΟΥ ΣΥΜΒΟΥΛΙΟΥ
         της 5ης Μαρτίου 2020
         σχετικά με τη σύναψη συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας και του πρωτόκολλου εφαρμογής της εν λόγω συμφωνίας σύμπραξης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 στοιχείο α) σημείο v) δεύτερο εδάφιο και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Έχοντας υπόψη τη σύσταση της Επιτροπής και την απόφαση του Συμβουλίου για την έγκριση της έναρξης διαπραγματεύσεων,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΕΕ) 2019/1332 του Συμβουλίου (2) η συμφωνία σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας («η συμφωνία σύμπραξης») και το πρωτόκολλο εφαρμογής της συμφωνίας σύμπραξης («το πρωτόκολλο») υπογράφτηκαν στις 31 Ιουλίου 2019, με την επιφύλαξη σύναψής τους σε μεταγενέστερη ημερομηνία.
                  
               
                     (2)
                  
                  
                     Η συμφωνία σύμπραξης καταργεί τη συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γκάμπιας για την αλιεία στα ανοικτά της Γκάμπιας (3), η οποία τέθηκε σε ισχύ στις 2 Ιουνίου 1987.
                  
               
                     (3)
                  
                  
                     Η συμφωνία σύμπραξης και το πρωτόκολλο εφαρμόστηκαν σε προσωρινή βάση από την ημερομηνία υπογραφής τους.
                  
               
                     (4)
                  
                  
                     Η συμφωνία σύμπραξης και το πρωτόκολλο θα πρέπει να εγκριθούν.
                  
               
                     (5)
                  
                  
                     Με το άρθρο 9 της συμφωνίας σύμπραξης συστήνεται μεικτή επιτροπή επιφορτισμένη με την παρακολούθηση της εφαρμογής της. Σύμφωνα με το εν λόγω άρθρο και τα άρθρα 5, 6 και 8 του πρωτοκόλλου, η μεικτή επιτροπή μπορεί να εγκρίνει τροποποιήσεις του πρωτοκόλλου. Προκειμένου να διευκολυνθεί η έγκριση των εν λόγω τροποποιήσεων, η Ευρωπαϊκή Επιτροπή θα πρέπει να εξουσιοδοτηθεί, με την επιφύλαξη ειδικών ουσιαστικών και διαδικαστικών όρων, να τις εγκρίνει εξ ονόματος της Ένωσης, βάσει απλουστευμένης διαδικασίας.
                  
               
                     (6)
                  
                  
                     Η θέση της Ένωσης σχετικά με τις τροποποιήσεις του πρωτοκόλλου θα πρέπει να καθορίζεται από την Επιτροπή των Μόνιμων Αντιπροσώπων των κυβερνήσεων των κρατών μελών (Coreper). Οι προτεινόμενες τροποποιήσεις θα γίνονται δεκτές εκτός εάν αντιτεθεί μειοψηφία αρνησικυρίας των κρατών μελών σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση (ΣΕΕ) στο Coreper.
                  
               
                     (7)
                  
                  
                     Η θέση που πρέπει να λάβει η Ένωση στο πλαίσιο της μεικτής επιτροπής σχετικά με άλλα ζητήματα θα πρέπει να καθορίζεται σύμφωνα με τις Συνθήκες και καθιερωμένες μορφές πρακτικής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμφωνία σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας, καθώς και το πρωτόκολλο εφαρμογής της συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας εγκρίνονται εξ ονόματος της Ένωσης (4).
         
         
            Άρθρο 2
            Σύμφωνα με τη διαδικασία που παρατίθεται στο παράρτημα της παρούσας απόφασης, η Επιτροπή εξουσιοδοτείται να εγκρίνει, εξ ονόματος της Ένωσης, τροποποιήσεις του πρωτοκόλλου οι οποίες υπόκεινται σε έγκριση από τη μεικτή επιτροπή που έχει συσταθεί δυνάμει του άρθρου 9 της συμφωνίας σύμπραξης.
         
         
            Άρθρο 3
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 18 της συμφωνίας σύμπραξης και στο άρθρο 16 του πρωτοκόλλου.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 5 Μαρτίου 2020.
            
               
                  Για το Συμβούλιο
               
               
                  Ο Πρόεδρος
               
               T. ĆORIĆ
            
         
         
            (1)  Έγκριση της 18ης Δεκεμβρίου 2019 (δεν έχει ακόμα δημοσιευτεί στην Επίσημη Εφημερίδα).
         
            (2)  Απόφαση του Συμβουλίου (ΕΕ) 2019/1332, της 25ης Ιουνίου 2019, για την υπογραφή, εξ ονόματος της Ένωσης, και την προσωρινή εφαρμογή της συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας και του πρωτοκόλλου εφαρμογής της εν λόγω συμφωνίας σύμπραξης (ΕΕ L 208 της 8.8.2019, σ. 1).
         
            (3)  ΕΕ L 146 της 6.6.1987, σ. 3.
         
            (4)  Τα κείμενα της συμφωνίας σύμπραξης και του πρωτοκόλλου δημοσιεύτηκαν στην ΕΕ L 208 της 8.8.2019, σ. 3, μαζί με την απόφαση υπογραφής.
      
      
         
            ΠΑΡΑΡΤΗΜΑ
            Διαδικασία για την έγκριση τροποποιήσεων του πρωτοκόλλου που υπόκεινται σε έγκριση από τη μεικτή επιτροπή
            Όταν η μεικτή επιτροπή καλείται να εγκρίνει τροποποιήσεις του πρωτοκόλλου σύμφωνα με τα άρθρα του 5, 6 και 8, η Επιτροπή εξουσιοδοτείται να εγκρίνει τις προτεινόμενες τροποποιήσεις εξ ονόματος της Ένωσης, υπό τους ακόλουθους όρους:
            
                        1)
                     
                     
                        Η Επιτροπή εξασφαλίζει ότι η έγκριση εξ ονόματος της Ένωσης:
                        
                                    α)
                                 
                                 
                                    είναι σύμφωνη με τους στόχους της κοινής αλιευτικής πολιτικής·
                                 
                              
                                    β)
                                 
                                 
                                    συνάδει με τους σχετικούς κανόνες τους οποίους θεσπίζουν οι περιφερειακές οργανώσεις διαχείρισης της αλιείας και λαμβάνει υπόψη την από κοινού διαχείριση από τα παράκτια κράτη·
                                 
                              
                                    γ)
                                 
                                 
                                    λαμβάνει υπόψη τα πλέον πρόσφατα στατιστικά, βιολογικά και λοιπά συναφή στοιχεία που διαβιβάζονται στην Επιτροπή.
                                 
                              
                  
                        2)
                     
                     
                        Προτού εγκρίνει τις προτεινόμενες τροποποιήσεις εξ ονόματος της Ένωσης, η Επιτροπή τις υποβάλλει εγκαίρως στο Συμβούλιο.
                     
                  
                        3)
                     
                     
                        Η συμμόρφωση των προτεινόμενων τροποποιήσεων με τα κριτήρια που ορίζονται στο σημείο 1 του παρόντος παραρτήματος θα αξιολογείται από το Coreper.
                     
                  
                        4)
                     
                     
                        Εκτός εάν αντιταχθεί στις προτεινόμενες τροποποιήσεις αριθμός κρατών μελών αντίστοιχος προς τη μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της ΣΕΕ, η Επιτροπή τις εγκρίνει εξ ονόματος της Ένωσης. Εάν υπάρχει τέτοια μειοψηφία αρνησικυρίας, η Επιτροπή απορρίπτει τις προτεινόμενες τροποποιήσεις εξ ονόματος της Ένωσης.
                     
                  
                        5)
                     
                     
                        Εάν, στο πλαίσιο επακόλουθων συνεδριάσεων με τη Γκάμπια, μεταξύ άλλων και επιτόπου συνεδριάσεις, είναι αδύνατον να επιτευχθεί συμφωνία, το ζήτημα αναπέμπεται και πάλι στο Συμβούλιο, σύμφωνα με τη διαδικασία που προβλέπεται στα σημεία 2) έως 4), ώστε τα νέα στοιχεία να ληφθούν υπόψη στη θέση της Ένωσης.
                     
                  
                        6)
                     
                     
                        Η Επιτροπή καλείται να λάβει, σε εύθετο χρόνο, όλα τα απαραίτητα μέτρα για να δοθεί συνέχεια στην απόφαση της μεικτής επιτροπής, συμπεριλαμβανομένης, κατά περίπτωση, της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης και της υποβολής τυχόν προτάσεων αναγκαίων για την εφαρμογή της απόφασης.
                     
                  
                        7)
                     
                     
                        Σε άλλα ζητήματα, τα οποία δεν αφορούν τροποποιήσεις του πρωτοκόλλου σύμφωνα με τα άρθρα του 5, 6 ή 8, η θέση που πρέπει να ληφθεί από την Ένωση στο πλαίσιο της μεικτής επιτροπής καθορίζεται σύμφωνα με τις Συνθήκες και καθιερωμένες μορφές πρακτικής.